Մարիա Օհիսալո

Մարիա Օհիսալո (, ), ֆինն քաղաքական գործիչ, 2019 թվականի հունիսի 15-ից «Կանաչ միություն» կուսակցության նախագահն է։ 2019 թվականի դեկտեմբերի 10-ին ձևավորված Մարինի կաբինետում զբաղեցնում է Ներքին գործերի նախարարի պաշտոնը։ 2019 թվականի ապրիլի 17-ին Հելսինկիի ընտրատարածքից ընտրվել է Էդուսկունտայի (խորհրդարան) պատգամավոր։

Կենսագրություն 
Մարիա Օհիսալոն ծնվել է 1985 թվականի մարտի 8-ին Հելսինկիի արևելյան, աղքատ մասում` անհաջող ընտանիքում։ Հայրը հարբեցող էր, մոր հետ Օհիսալոն մեկ տարի անցկացրել է բռնության զոհերի ապաստարանում։ Ծնողներն ամուսնալուծվել են, մայրը դարձյալ ամուսնացել է։ 2004 թվականին Օհիսալոն ավարտել է գիմնազիան։

2009 թվականին Հելսինկիի համալսարանում ստացել է հասարակական գիտությունների բակալավրի աստիճան։ 2011 թվականին Հելսինկիի համալսարանում ստացել է հասարակական գիտությունների մագիստրոսի աստիճան։ Ուսումը շարունակել է Արևելյան Ֆինլանդիայի համալսարանում, որտեղ 2017 թվականին ստացել է սոցիոլոգիայի դոկտորի աստիճան։ Ուսումնասիրման առարկան եղել է աղքատությունը։

2008 թվականին անդամակցել է «Կանաչ միություն» կուսակցությանը։ 2015 թվականի հունիսին ընտրվել է «Կանաչ միություն» կուսակցության նախագահի տեղակալի պաշտոնում։ 2017 թվականին առաջադրվել է կուսակցության նախագահի պաշտոնում, բայց ներկուսակցական ընտրությունները հաղթել է Տոուկո Աալտոն։ Օհիսալոյին ընտրել են որպես նախագահի տեղակալ։ Այն բանից հետո, երբ Տոուկո Աալտոն 2018 թվականի հոկտեմբերի 24-ին երկարատև դեպրեսիայի պատճառով հրաժարվել է կուսակցության նախագահի լիազորությունները կատարելուց, Օհիսալոն ժամանակավորապես կատարել է նրա պարտականությունները։ 2018 թվականի նոյեմբերի 3-ին` Հելսինկիում անցկացված կուսակցական ժողովի ժամանակ, «Կանաչների» կուսակցության նոր նախագահ ընտրվել է Պեկկա Հավիստոն։ 2019 թվականի հունիսի 15-ին` Պորի քաղաքում կայացած կուսակցության համագումարի ժամանակ, Մարիա Օհիսալոն ընտրվել է կուսակցության նոր ղեկավար և փոխարինել Պեկկա Հավիստոյին։

2014 թվականի մայիսին Ֆինլանդիայում մասնակցել է Եվրոպական խորհրդարանի ընտրություններին` հավաքելով 3089 ձայն։

2015 թվականի ապրիլի 19-ին մասնակցել է խորհրդարանական ընտրություններին` հավաքելով 4087 ձայն, և չի ընտրվել։ 2019 թվականի ապրիլի 14-ին տեղի ունեցած խորհրդարանական ընտրություններին Հելսինկիի ընտրատարածքից ընտրվել է Էդուսկունտայի պատգամավոր` հավաքելով 11 797 ձայն։

2017 թվականին դարձել է Հելսինկի քաղաքի խորհրդի անդամ` նույն թվականի ապրիլի 9-ին անցկացված մունիցիպալ ընտրություններում հավաքելով 4400 ձայն։

2019 թվականի հունիսի 6-ին Ռինեի կաբինետում ստանձնել է Ներքին գործերի նախարարի պաշտոնը, իսկ դեկտեմբերի 10-ին` Մարինի կաբինետում։

Անձնական կյանք 
Խաղացել է «Կոնտու» և «Վիիկինգիթ» ֆուտբոլային ակումբներում։ Զբաղվել է թեթև ատլետիկայով։ Հեծանվասպորտի մրցուղում զբաղեցրել է մրցանակային տեղեր։

Ամուսնացած է «North European Oil Trade» նավթի առևտրի կենտրոնի թոփ-մենեջեր Միիկա Յոհանսոնի հետ ()։

Ծանոթագրություններ

Արտաքին հղումներ 
 

Ֆինլանդիայի կին քաղաքական գործիչներ
Հելսինկիի համալսարանի շրջանավարտներ
21-րդ դարի կին քաղաքական գործիչներ